Izaija (Šarić)/Glava 1.
1 Viđenje Izaije, sina Amosova, što ga je gledao nad Judom i Jerusalemom u dane kraljeva Uzije, Jotama, Ahaza i Ezekije od Jude. 

2 Čujte, nebesa, slušaj, zemljo, jer Gospod govori: "Djecu odgojih i podigoh, ali mi ona postade nevjerna. 

3 Vol poznaje gospodara svojega i magarac jasle gospodara svojega. Samo Izrael ne poznaje, narod moj ne razumije!" 

4 Jao, pokoljenje griješno, narode zlodjelima natovareni, leglo zlikovaca, djeco izrođena! Oni ostaviše Gospoda, pogrdiše Sveca Izraelova, okrenuše mu leđa. 

5 Kamo da vas se još bije, kad jednako otpadate? 

6 Posve je bolesna glava i posve je iznemoglo srce. Od pete do glave nema ništa zdrava na tebi, samo uboj, modrice i rane svježe. Nije ih se iscijedilo, ni zavilo, ni uljem ublažilo. 

7 Zemlja je vaša postala pustinja, gradovi su vaši ognjem popaljeni i vaše njive - : tuđini ih jedu na vaše oči, pustoš je kao kod razora Sodome. 

8 Samo kći Siona preostade kao koliba u vinogradu, kao stražara u polju krastavaca, kao kula stražarska. 

9 Jest, da nam Gospod nad vojskama nije ostavio jedan ostatak, bili bismo kao Sodoma, izjednačili bismo se s Gomorom! 

10 I čujte riječ Gospodnju, knezovi Sodome, poslušaj naputak Boga našega, narode Gomore! 

11 "Što će mi mnoštvo žrtava vaših?", tako govori Gospod. "Sit sam žrtava od ovnova i pretiline od teladi i ne marim više za krv bikova, janjaca i jaraca. 

12 Kad dolazite da se pokažete preda mnom -: tko traži od vas, da gazite trijemove moje? 

13 Ne prinosite više žrtava nevrijednih, jer mi se gadi. Mjesec mlađak, subotu, poziv na blagdan svečan - ne podnosim: zlodjela i blagdan. 

14 Duša moja mrzi na vaše mlađake i blagdane, jer su mi na teret i dodija mi podnositi ih. 

15 I kad širite ruke svoje zatvaram ipak oči svoje od vas, i kad molite još toliko, ne slušam vas: ruke su vaše pune krvi. 

16 Operite se! Očistite se! Uklonite zla djela svoja ispred očiju mojih, prestanite zlo činiti! 

17 Učite se dobro činiti: težite za pravdom, pomažite potlačenomu, pribavite pravicu siroti, branite udovicu!" 

18 "Dobro dakle, sudimo se!", tako govori Gospod. "I ako su grijehi vaši crveni kao skerlet, postat će bijeli kao vuna! 

19 Ako hoćete slušati, uživat ćete najbolje u zemlji. 

20 Ali ako nećete i prkosite, prožderat će vas mač!" - Zaista, usta Gospodnja rekoše. 

21 Kako postade bludnicom vjerni grad, koji je bio pun pravice! Nekoć je stanovala u njemu pravednost, a sada - krvnici. 

22 Srebro tvoje postade troska, vino tvoje razvodnjeno. 

23 Knezovi su tvoji buntovnici, drugovi kradljivcima. Oni svi ljube mito i lete za novcima. Siroti ne daju pravice i parnica udovice ne dolazi pred njih. 

24 Zato govori Svemogući, Gospod nad vojskama, Izraelov jaki Bog: "Ha, riješit ću se na neprijateljima svojim, osvetit ću se protivnicima svojim! 

25 Okrenut ću ruku svoju proti tebi! Očistit ću kao luživom troske tvoje, izlučit ću sve olovo tvoje. 

26 Postavit ću ti opet suce kao prije i savjetnike kao iz početka. Tada ćeš se opet zvati 'grad pravednosti', 'grad vjerni'. 

27 Tvorenjem pravde Sion će se spasiti, pravednošću obraćenici njegovi." 

28 A nevjernici i grješnici svi će propasti. Koji ostave Gospoda, izginut će. 

29 Jer ćete se posramiti zbog gajeva, što ih tako ljubite. Morat ćete se zastidjeti zbog vrtova, što ih tako volite. 

30 Jer ćete biti kao hrast, kojemu vene lišće, kao vrt bez vode, 

31 Jaki će biti kao kučine, djelo njegovo kao iskra. Oboje će se zapaliti zajedno, i nitko neće gasiti. 

Izaija (Šarić)